ประกันสูงวัยมาแรง เบี้ยบำนาญยังขายดี
ประกันชีวิตฟันธง ปีนี้เบี้ยบำนาญพุ่งต่อ หลังพบ 10 เดือนแรกปี 2557 พุ่ง 189.53%
21 ม.ค. 2558

ประกันชีวิตฟันธง ปีนี้เบี้ยบำนาญพุ่งต่อ หลังพบ 10 เดือนแรกปี 2557 พุ่ง 189.53% 
นายอภิรักษ์ ไทพัฒนกุล กรรมการและประธานเจ้าหน้าที่บริหาร บริษัท ไทยประกันชีวิต เปิดเผยว่า แบบประกันชีวิตประเภทบำนาญจะเป็นหนึ่งในสินค้าที่มาแรงในปี 2558 บริษัทประกันชีวิตจะออกมาเพื่อเป็นทางเลือกในการเตรียมความพร้อมทางการเงินสำหรับค่าใช้จ่ายต่างๆ ในวัยเกษียณ เนื่องจากปัจจุบันโครงสร้างประชากรไทยมีการเปลี่ยนแปลงเข้าสู่สังคมผู้สูงอายุ ทำให้ธุรกิจประกันชีวิตจะมีการพัฒนาสินค้าเพื่อให้สามารถตอบโจทย์ความต้องการของกลุ่มเป้าหมายที่เปลี่ยนไปจากการเปลี่ยนแปลงทางสภาพเศรษฐกิจและสังคม
นายเชาว์พันธุ์ พันธุ์ทอง กรรมการผู้จัดการ บริษัท แอ๊ดวานซ์ ไลฟ์ ประกันชีวิต กล่าวว่า กลุ่มคนอายุ 45 ขึ้นไปจะเริ่มตระหนักที่จะต้องมีเงินไว้ใช้ยามเกษียณอายุ โดยจะเน้นการเลือกผลิตภัณฑ์ที่เน้นความคุ้มครองระหว่างที่สร้างรายได้และหลังเกษียณมีเงินไว้ใช้ได้ เริ่มสนใจผลิตภัณฑ์ระยะยาวขึ้น คือ 10 ปีขึ้นไป เพราะสามารถลดหย่อนภาษีได้ และผลิตภัณฑ์บำนาญที่ได้ลดหย่อนภาษีเพิ่มอีก 2 แสนบาท และมีเงินได้ประจำหลังที่ตัวเองเกษียณ อีกทั้งยังเป็นส่วนหนึ่งของการวางแผนการเงินในระยะยาวของแต่ละคนได้อีกด้วย
“ปัจจุบันประชาชนเริ่มตระหนักมากขึ้นถึงความมั่นคงทางการเงินในระยะยาว เนื่องจากมีความกังวลในกรณีเข้าสู่สังคมสูงวัย ขณะเดียวกันในอดีตยังพบว่าผู้ที่เกษียณตัวเองจากการทำงาน มักจะประสบปัญหาในเรื่องของการเงิน ค่าใช้จ่ายหลังเกษียณ หรือมีเก็บออมไว้ใช้จ่ายน้อยเกินไป ตลอดจนค่าใช้จ่ายในการรักษาสุขภาพที่สูงขึ้น ส่งผลให้เงินออมที่สะสมมาไม่เพียงพอต่อการดำรงชีพ” นายเชาว์พันธุ์ กล่าว
นางบุษรา อึ๊งภากรณ์ ผู้อำนวยการบริหารสมาคมประกันชีวิตไทย กล่าวว่า ในปี 2557 ผู้เอาประกันชีวิตได้ให้ความสนใจทำประกันแบบบำนาญต่างๆ เพิ่มมากขึ้น โดยจากสถิติของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เบี้ยประกันภัยรับโดยตรงตั้งแต่เดือน ม.ค.-ต.ค. 2557 ของกรมธรรม์ประกันชีวิตแบบบำนาญ มีจำนวน 4,049.51 ล้านบาท อัตราการเติบโตเพิ่มขึ้นถึง 189.53% เมื่อเทียบกับช่วงเดียวกันของปีก่อน